Pezinok

**Pezinok** (v miestnom nárečí *Pezinek*, , , ) je okresné mesto na juhozápade Slovenska v Bratislavskom kraji.

## Geografia
Leží asi 22 kilometrov severovýchodne od Bratislavy. Trochu ďalej severovýchodne od neho leží Trnava. 

Najbližšie susedné obce sú (v zátvorke je uvedený približný geografický smer vzhľadom na Pezinok):
*Svätý Jur (Z)
*Modra (SV)
* Limbach (Z) – je z Pezinka dobre viditeľný, keďže leží na svahu Malých Karpát
* Vinosady (SV) medzi Modrou a Pezinkom
* Viničné (J)
* Šenkvice (V)

Cez Pezinok tečie Blatina, miestnymi odnepamäti nazývaná ako potok „Saulak“ alebo „Cajloch“. Podľa prvého ľudového názvu je pomenovaná aj ulica – Saulaková. Limbašský potok tečie cez historickú mestskú časť Grinava (vo všetkých starších dokumentoch až do konca 20. storočia sa uvádza *Rakový potok* a nie je známy žiaden záväzný právny dokument, v ktorom by bol tento názov zmenený, starousadlíci používajú názov Rakový potok).

**Klíma**

Priemerná teplota v januári (najchladnejší mesiac) je -0,5°C (1990 – 2010) a v júli (najteplejší mesiac) je 21,5°C (1991 – 2010).

## Dejiny
Územie, na ktorom sa dnes rozkladá mesto Pezinok, sa v písomných materiáloch prvýkrát spomína v listine z roku 1208 ako „terra Bozin“.

Najstaršie dejiny Pezinka sú úzko prepojené s dejinami šľachtického rodu grófov zo Svätého Jura, jedného z najvýznamnejších a najbohatších rodov stredovekého Uhorska.

Nitriansky župan Tomáš, príslušník starého slovanského rodu Poznanovcov, dostal v roku 1208 od uhorského kráľa Ondreja II. majetok Pezinok (terra Bozen). Jeho syn Sebeš získal o rok neskôr Svätý Jur. Po Tomášovej smrti si jeho synovia Alexander a Sebeš rozdelili dedičstvo. Alexander zdedil Pezinok a stal sa zakladateľom pezinskej vetvy, Sebeš stál pri zrode svätojurskej vetvy.

V priebehu 14. storočia sa Pezinok v rukách grófov premenil z pomerne veľkej dediny na mestečko**.** Grófi podporovali hospodárske aktivity svojich poddaných orientované predovšetkým na vinohradníctvo. Vývoj pozitívne ovplyvnili nemeckí osadníci, ktorí sa tu usadili ešte v druhej polovici 13. storoči a následne aj v priebehu 14. storočia. V novom domove sa venovali poľnohospodárstvu, rozvíjali remeslá. Logickým vyústením, ako aj novou vzpruhou hospodárskeho vývoja bolo zaistenie trhových výsad pred rokom 1376. Vďaka podpore grófov Pezinok rástol - rástol počet obyvateľov a rast našiel odraz aj v urbanizácii lokality.

V nasledujúcich storočiach sa mesto postupne zmenilo z banskej osady na vinohradnícke mestečko po druhej vlne nemeckej kolonizácie na začiatku 16. storočia. Snaha mešťanov a obyvateľov Pezinka o získanie práv slobodného kráľovského mesta vyvrcholila 14. júna 1647, keď cisár Ferdinand III. udelil Pezinku tieto privilégiá.

V 17. – 18. storočí zažíval Pezinok svoj najväčší rozkvet a patril medzi najbohatšie mestá Uhorska. Jeho sláva a bohatstvo bolo založené na produkcii kvalitných vín. Nachádzal sa tu tiež mestský pivovar.

V 19. storočí začalo postupné spriemyselňovanie mesta; bola tu založená prvá továreň na výrobu kyseliny sírovej v Uhorsku, továreň na výrobu ihiel a takisto veľká tehelňa. Dočasnú konjunktúru v 19. storočí spôsobilo predovšetkým obnovenie ťažby zlata v chotári Pezinka a zavedenie železnice, čím sa Pezinok stal najdôležitejším mestom Malokarpatskej vinohradníckej oblasti.

Prvá polovica 20. storočia predstavovala úpadok mesta. V tomto čase nebolo v Pezinku väčšieho priemyselného podniku, čo zároveň s poklesom vinohradníckej produkcie spôsobilo masívne vysťahovalectvo do Ameriky. Postupné zlepšenie sa začalo až po skončení druhej svetovej vojny. Jednou z príčin úpadku bol aj fakt, že administratívnym centrom regiónu (okresu) sa nelogicky stalo susedné mestečko Modra.

Dnes je Pezinok moderným mestom s vybudovaným priemyslom (najmä strojárska, tehliarska a stavebná výroba), kvalitnou vinohradníckou a vinárskou produkciou, rozvinutým obchodom a zaujímavými historickými pamiatkami. 

Za posledných 10 rokov sa v Pezinku veľa postavilo a zrekonštruovalo. Je tu niekoľko supermarketov, hypermarket, reštaurácie a pizzérie, zopár hostincov – z ktorých najznámejší je tzv. Bermudský trojuholník: Lipár (dnes už neexistujúci), Benda, Koníček, niekoľko diskoték a Dom kultúry.

Vznikajú nové obytné zóny zamerané na individuálnu aj hromadnú bytovú výstavbu.

## Pamiatky
Pre mesto je charakteristické historické centrum s typickými meštianskymi domami, ulicami v pravidelnom sieťovom pôdoryse a zvyškami pôvodných hradieb. K najvýznamnejším kultúrnohistorickým pamiatkam patrí Pezinský zámok z 13. storočia s priľahlým Zámockým parkom, štyri historicky aj architektonicky cenné kostoly a renesančná Stará radnica.
* Kostol Nanebovzatia Panny Márie z roku 1280
* Kostol Premenenia Pána z roku 1659
* Kostol Najsvätejšej Trojice z roku 1730
* Kaplnka svätej Rozálie z roku 1730
* Kostol Povýšenia svätého Kríža z 18. storočia
* Kostol svätého Žigmunda zo 14. storočia
* Evanjelický kostol augsburského vyznania z roku 1783
* Evanjelický kostol augsburského vyznania v Grinave z roku 1926 
* Mestské opevnenie

## Doložené historické názvy
Doložené sú tieto historické názvy:
* 1208, 1216, 1245, 1313, 1334: *Bozen*
* 1231/1397, 1295, 1325, 1334, 1335, 1340: *Bozyn*
* 1295: *Bozun*, *Bozinium*, *Bozin*
* 1318: *Pösing*
* 1327: *Bwzyn*
* 1330: *Bezyn*
* 1387: *Bazyn*
* 1399: *Bozen*, *Bozni*, *Bossen*
* 1437: *Pezink*
* 1442: *z Pezinka*
* 1459: *z Pezinku*
* 1463: *s Pesinka*
* 1634: *Bazin*
* 1773: *Pesinek*
* 1786: *Pezinek*
* 1920: Pezinok

## Starosta
Toto je zoznam doložených starostov (richtárov alebo mešťanostov), predsedov MNV, dekana a primátorov Pezinka:

* 1515 – 1516: Pavol Habel a Tomáš Schuster
* 1516 – 1535: Tomáš Schuster
* 1535 – ?: Mikuláš Schmidt
* 1918 – 1920: Otakar Jamnický
* 1920 – 1927: Ludwig Korinek
* 1928 – 1930: Raquel May
* 40. roky 20. storočia: Vendelín Krištúfek
* 1956 – 1985: Štefan Lovič
* 1985 – 2002: Ivan Pessel
* 2002 – 2018: Oliver Solga
* 2018 – 2022: Igor Hianik
* 2022 – súčasnosť: Roman Mács

## Časti mesta
* Historická časť Grinava
* Centrum
* Historická časť Cajla
* Sídliská:
** Sever I, II, III
** Juh
** Muškát I, II, III
** Starý dvor
** Sahara
** Záhradná (pôvodne *sídlisko Stred*)
** Za hradbami a 1. mája (pôvodne *[[Sídlisko Stred II. (Pezinok)|sídlisko Stred II.]]*)
** Moyzesova (pôvodne *Prednádražie*)
* Čikošňa
* Panholec
* Glejovka
* Turie brehy
* Unigal
* Talihov dvor
* Rekreačné oblasti:
** Kučišdorfská dolina
** Stupy
** Pezinská Baba
** Leitne
** Slnečné údolie
** Reisinger

## Obyvateľstvo
K 31. decembru 2023 žilo v Pezinku 24 443 obyvateľov. 

### Etnické zloženie obyvateľstva

### Náboženské zloženie obyvateľstva

### Najpočetnejšie priezviská mesta (údaje z marca 2001)
K 31. decembru 2000 žilo v meste 21 865 obyvateľov, z toho najpočetnejšími priezviskami mesta Pezinok boli:
* Krasňanskí (137 obyvateľov)
* Guštafíkovci (134 obyvateľov)
* Horváthovci (118 obyvateľov) 
* Demovičovci (116 obyvateľov) 
* Klamovci (103 obyvateľov)
* Hanúskovci (102 obyvateľov)
* Slimákovci (101 obyvateľov)
* Slezákovci (96 obyvateľov)
* Čechovci (94 obyvateľov)

## Zaujímavosti
V Pezinku sa produkuje dobré víno. Je to najmä priaznivou klímou a tiež aj dlhou tradíciou v spracovávaní. Značné percento obyvateľov rodinných domov má miesto zadnej záhradky aj malý, niekoľkoriadkový vinohrad.
náhľad|Model Sochy slobody v roku 2007
V deväťdesiatych rokoch minulého storočia bola mafiánom Petrom Steinhübelom postavená zmenšená napodobenina Sochy slobody pred jeho vtedajším autoservisom. Peter Steinhübel bol v roku 1999 zastrelený, ale napodobenina ostala na svojom mieste až dodnes. Napodobenina je na rozdiel od originálu vysoká len približne 4 metre a je slonovinovej farby.

V septembri 2003 cestou II. triedy číslo 502 (Myslenickou, Bratislavskou, Jesenského, Moyzesovou, Kalinčiakovou a Seneckou ulicou) prechádzala pápežská kolóna s pápežom Jánom Pavlom II.

Dňa 11. júna 2005 bol v Pezinku údajne upečený najväčší krčah na svete. Vysoký bol 110 cm.

## Kultúra
Pezinok je kultúrna metropola (nielen) regiónu. Silnú tradíciu tu má divadlo - PRD (Pezinské rozprávkové divadlo). Vždy tu bolo niekoľko kapiel. Najlepšie sú Krtinec, Karpatskí pastieri, Brajgel. Vznikla tu aj rapová skupina Nerieš. Každý rok sa tu konával divadelný festival Cibulák, ktorý už bohužiaľ nefunguje. Od roku 2003 pribudol aj festival amatérskych filmov PAFF a od roku 2014 aj pivný festival Pezinok Pije Pivo. Aj keď je basketbal šport, v Pezinku znamená viac, je to tu i napriek rozpadu mužstva BK Slovakofarma súčasť životného štýlu. Tiež možno povedať, že Pezinok má azda najviac skateboardistov na obyvateľa na Slovensku. Toto je ale skutočne len povrchný náhľad na bohatosť a pestrosť miestnej scény.

### Kultúrne podujatia
* Pezinské vinobranie
* Medzinárodný festival chrámovej hudby - AD UNA CORDA
* Pezinský permoník
* PAFF
* Pezinok Pije Pivo
* Keramické trhy
* Víno a levanduľa
* Pezinský strapec

#### Zaniknuté podujatia
* Atlantída
* Cibulák
* Dychovky v preši
* Flamenco Verano – letná škola flamenca
* Flamenconcentración – veľkonočné flamencové sústredenie
* Hodokvas
* Koncert mladosti

### Médiá
* TV Pezinok a noviny ''Pezinčan''

### Kultúrne inštitúcie
* Pezinské kultúrne centrum
** Amfiteáter Pezinok
* Malokarpatské múzeum v Pezinku
* Mestské múzeum v Pezinku
* Malokarpatská knižnica v Pezinku

## Šport
Mesto Pezinok má bohatú športovú tradíciu a rozvoj športu. V Pezinku je činných viac ako 30 športových klubov, spolkov a zväzov, v ktorých je organizovaných vyše 2 000 občanov mesta. Vytvárajú podmienky nielen pre rekreačné športovanie, ale mnohé z nich vychovali slovenských reprezentantov, či sú zapojené do celoslovenských vrcholných súťaží, resp. medzinárodných líg. K najúspešnejším športom v Pezinku patria mužský basketbal, ženský volejbal, karate, džudo, armwrestling, orientačný beh a iné.

Pezinok je domovom Svatavy Špánikovej - majsterky sveta v kickboxe (semikontakt), juniorského majstra Európy v džude Milana Randla, viacnásobných majstrov Slovenska v basketbale, volejbale, armwrestlingu, orientačnom behu a najlepšieho slovenského horského cyklistu a majstra Európy v zjazde na horskom bicykli Filipa Polca.

Pezinok je aj lákadlom motorizmu - každoročné preteky do vrchu na Pezinskej Babe patria k najobľúbenejším pretekom celého seriálu.

V roku 2003 mesto Pezinok prvýkrát zorganizovalo cyklomaratón s dĺžkou 200 km do partnerských miest, ktorý sa stretol s pozitívnym ohlasom a tak sa cyklomaratón so zmenenou trasou zopakoval i v nasledujúcich rokoch.

Amatérskym i rekreačným športovcom sú k dispozícii mnohé športoviská, 6 značkovaných turistických trás, 9 náučných chodníkov a pre zimné športy lyžiarsky areál na Babe s možnosťou umelého zasnežovania.

V roku 2010 sa tu znova rozbehla hokejbalová liga v ktorej je 7 tímov.

Hádam aj blízkosť obce Šenkvice s jej známou motokrosovou dráhou sa dlhodobo podpísala pod neustály nárast záujmu o moto- aj cyklokros, pričom oba sú v Pezinku silno zastúpené, s rastúcou tendenciou.

Niektoré pezinské športové kluby:
* Orientačný beh - TJ Sokol Pezinok
* Basketbal - mužský AB Cosmetics Pezinok
* Volejbal - ženský - VTC Pezinok
* Softbal - ženský/mužský - MaSK Pezinok
* Futbal - mužský - PŠC Pezinok
* Futbalgolf/FootGolf - 1. Slovenský futbalgolfový a footgolfový klub CARPATHIANS SLOVAKIA
* Judo - 1.JCP
* Hokejbal - Carpathians Pezinok, Vitamíny A, Vitamíny B, Obri Grinava, Haliganda Pezinok, Bulldogs Pezinok, Draci Pezinok
* Stolný tenis - STKPK
* Flamenco - LUNARES - tanečný priestor
* Ashtanga Vinyasa Yoga - LUNARES - tanečný priestor
* Hokej - HK '18 Karpatský Sokol

Viacero rokov bola v Pezinku amatérska Pezinská Minifutbalová Liga. Používala futbalové pravidlá FIFA s menšími obmenami:
* Asfalt miesto trávnika
* Hracia plocha a bránky mali parametre hádzanej
Liga sa v roku 2004 z dôvodu neposkytnutia ihriska hádzanárskym klubom rozpadla.

Príležitostne sa ešte konajú in-line hokej zápasy, nevykazujú však ligové parametre.

V roku 2018 bol dostavaný a daný do prevádzky zimný štadión s názvom Aréna Pezinok. Nachádza sa pri Areáli zdravia Rozálka. Zimný štadión ponúka celoročné verejné korčuľovanie na ľadovej ploche, ale aj možnosť usporiadania súkromných akcií.

## Vzdelanie
V meste sa nachádza 1 základná škola s materskou školou, 3 základné školy (do roku 2007 boli 4) a tri stredné školy.

* Základná škola s materskou školou Orešie (v Grinave)
* Základná škola na Fándlyho ulici
* Základná škola Jána Kupeckého
* Základná škola Na bielenisku
* Obchodná akadémia na Myslenickej ulici
* Stredná odborná škola na Myslenickej ulici (v minulosti na Komenského ulici)
* Stredná odborná škola Policajného zboru
* Gymnázium na Seneckej ulici 2

#### Zaniknuté školy

* Základná škola na Holubyho ulici (do roku 2007)
* Cirkevná základná škola Narnia (do roku 2025, v súčasnosti sa nachádza v Čiernej Vode)

### Materské školy
náhľad|Hlavná budova a kuchyňa materskej školy na Bystrickej ulici 1 v roku 2023
V Pezinku sa nachádza šesť materských škôl:
* Materská škola na Bystrickej ulici 1
* Materská škola na ulici gen. Pekníka 2 (s elokovanými pracoviskami na Na bielenisku 2 a Cajlanská 7)
* Materská škola na Svätoplukovej ulici 51
* Materská škola na Vajanského ulici 16
* Materská škola na Za hradbami 1 (s elokovanými pracoviskami na Za hradbami 2 a Holubyho 49)
* Materská škola na Záhradnej ulici 34
náhľad|Hlavná budova materskej školy na Bystrickej ulici 1 v roku 2003
#### Materská škola na Bystrickej ulici 1
Materská škola Bystrická 1 (skrátene MŠ Bystrická) je jednou zo šiestich mestských materských škôl v Pezinku, ktorá sa nachádza na sídlisku Juh. Pozostáva z troch budov a šiestich tried. Je určená pre deti od 3 do 6 rokov. Riaditeľkou materskej školy je Mgr. Andrea Hajíčková.

Plány na výstavbu materskej školy boli vypracované už v roku 1974 a po vybudovaní v päťročnici 1976 až 1980 bola jej kapacita 90 detí. V novembri 2012 v materskej škole pribudli dve nové triedy pre 40 detí, ktoré vznikli z pôvodných terasovitých priestorov na prvom a druhom poschodí. Počas volieb sa v priestoroch nachádza volebná miestnosť 17. okrsku obvodu číslo 4.

## Osobnosti mesta
* Ján Kupecký (* 1667 – † 1740), uhorský barokový maliar - portrétista českého pôvodu
* Ján Baptista Najmar (* 1696 – † 1766), historik, geograf, rímskokatolícky kňaz a náboženský spisovateľ
* Franz Samuel Stromszky (* 1792 – † 1861), evanjelický pastor a superintendent
* František Meissl (* 1837 – † 1934), slovenský maliar, lekárnik, riaditeľ sporiteľne a hasič rakúskeho pôvodu
* Katarína Franklová (* 1852 – † 1918), divadelná herečka
* Richard Réti (* 1889 – † 1929), rakúsko-uhorský, neskôr československý šachový veľmajster a jeden z najvýznamnejších šachových teoretikov 20. storočia
* Ondrej Šteberl (* 1897 – † 1977), insitný maliar a poštový doručovateľ
* Karol Pekník (* 1900 – † 1944), generál a účastník protifašistického odboja
* Ľudovít Rajter (* 1906 – † 2000), hudobný skladateľ a dirigent
* Eugen Suchoň (* 1908 – † 1993), hudobný skladateľ
* Fridrich Moravčík (* 1916 – † 1993), akademický maliar, pedagóg a publicista
* Štefan Sandtner (* 1916 – † 2006), básnik katolíckej moderny, katolícky kňaz, salezián
* Pavel Pukančík (* 1920 – † 1992), letec Royal Air Force
* Jozef Baláž (* 1923 – † 2006), výtvarník, maliar, ilustrátor, tvorca poštových známok, grafik
* Jozef Hanúsek (* 1927 – † 1971), herec
* Dušan Slobodník (* 1927 – † 2001), spisovateľ, literárny vedec, prekladateľ a politik
* Jaroslav Knil (* 1929 – † 2012), maliar
* Ján Štohl (* 1932 – † 1993), astronóm
* František Srna (* 1932 – † 1973), motocyklový pretekár
* Emil Venkov (* 1937 – † 2017), akademický sochár a výtvarník
* Milan Mlsna (* 1937 – † 1992), herec, ľudový rozprávač, redaktor a režisér
* Štefan Prokop (* 1941 – † 1987), akademický sochár
* Juraj Bindzár (* 1943), divadelný, televízny a filmový režisér a scenárista
* Ivan Pessel (* 1946 – † 2005), bývalý primátor mesta Pezinok, komunálny politik a vysokoškolský pedagóg
* Ján Štrba (* 1952), fotograf
* Oliver Solga (* 1954), komunálny politik, historik a bývalý primátor mesta Pezinok
* Pavol Boriš (* 1954), malovýrobca vína a spisovateľ
* Katarína Aulitisová (* 1964), slovenská bábkoherečka a vysokoškolská pedagogička
* Lajo Slimák (* 1964 – † 2024), publicista, divadelník, hudobník, organizátor kultúrneho diania, humorista, básnik a kreatívec
* Roman Féder (* 1966), hudobník, herec, humorista a spevák
* Eduard Chmelár (* 1971), rektor Akadémie médií, historik a publicista
* Zuzana Čaputová (* 1973), 5. prezidentka Slovenskej republiky, advokátka, občianska aktivistka a politička
* Peter Wittgrúber (* 1974 – † 2025), historik, mestský kronikár a poslanec
* Rudolf Pepucha (* 1975), hudobný skladateľ a režisér
* Filip Polc (* 1982), slovenský reprezentant v horskej cyklistike v zjazdových disciplínach
* Igor Hianik (* 1984), bývalý primátor mesta Pezinok, architekt a urbanista
* Bekim Aziri (* 1988), raper, stand-up komik a bývalý profesionálny cyklista

## Partnerské mestá
*  Izola, Slovinsko
*  Mladá Boleslav, Česko
*  Kyjov, Česko
*  Mosonmagyaróvár, Maďarsko
*  Neusiedl am See, Rakúsko

## Galéria

Image:Bazini-kastelycivertanlegi1.jpg
Image:Bazini-kastelycivertanlegi2.jpg


## Referencie

## Pozri aj
* Mestská hromadná doprava v Pezinku
*Vinohradnícky náučný chodník
* Pažiť (Pezinok)
* Povesť o babe flečnerke
* Zoznam kultúrnych pamiatok v Pezinku
* Zoznam nákupných centier a parkov v Pezinku
* Zoznam ulíc v Pezinku
* Zoznam vinohradníckych honov v Pezinku
* Zrážka vlakov v Pezinku

## Iné projekty

## Externé odkazy
* 
* www.apsida.sk - profil Kostola sv. Žigmunda
* Mestské múzeum
* Malokarpatské múzem


Kategória:Okres Pezinok
Kategória:Mestá na Slovensku
Kategória:Banské sídla na Slovensku